Fl-okkażjoni tal-Jum Internazzjonali tal-Migranti fit-18 ta' Diċembru, il-Kummissjoni Ewropea u r-Rappreżentant Għoli għamlu d-dikjarazzjoni li ġejja: “L-istorja tal-umanità hija storja ta' migrazzjoni. Għal eluf ta' snin in-nies emigraw minn post għal ieħor, għal diversi raġunijiet, u jkomplu jagħmlu dan: Illum hemm 258 miljun migrant internazzjonali madwar id-dinja. Dwar il-Jum Internazzjonali tal-Migranti, l-Unjoni Ewropea ttenni l-impenn dejjiemi tagħha biex tipproteġi d-drittijiet tal-bniedem tal-migranti, biex tevita vjaġġi irregolari perikolużi u minflok jiġu żgurati opportunitajiet għal rotot legali u sikuri. Sabiex dan isir, qed naħdmu mas-sħab kollha tagħna madwar id-dinja - il-pajjiżi ta' oriġini, ta' tranżitu u ta' destinazzjoni u l-organizzazzjonijiet internazzjonali. Il-migrazzjoni teħtieġ sħubijiet dinjija u kooperattivi: L-ebda pajjiż ma jista' jindirizza l-migrazzjoni waħdu, la fl-Ewropa u lanqas fil-bqija tad-dinja. Dan huwa l-messaġġ ewlieni tal-Patt Globali għal Migrazzjoni Sikura, Ordnata u Regolari li se jipprovdi l-qafas globali biex titjieb il-ġestjoni tal-migrazzjoni. Permezz tal-ħidma flimkien fi spirtu ta' responsabbiltà kondiviża, flimkien nistgħu nibdlu l-migrazzjoni minn sfida komuni għal opportunità kondiviża. L-approċċ komprensiv tal-Unjoni Ewropea rigward il-migrazzjoni huwa mibni fuq l-istess linja: l-indirizzar tal-fatturi li jixprunaw il-migrazzjoni irregolari; il-ġlieda kontra t-traffikar ta' migranti u ta' bnedmin; l-iżgurar ta' protezzjoni adegwata għal dawk fil-bżonn, ġestjoni aħjar tal-fruntieri esterni tal-Ewropa, filwaqt li jinħloqu mezzi għal migrazzjoni legali. Għall-benefiċċju tagħna lkoll.” Sfond Permezz tal-Aġenda Ewropea dwar il-Migrazzjoni, fit-13 ta' Mejju 2015 il-Kummissjoni Ewropea pproponiet strateġija estensiva, biex tipprovdi lill-UE bl-għodda biex tiġġestixxi aħjar il-migrazzjoni fl-aspetti kollha tagħha, minn sfidi immedjati, kif ukoll f'terminu medju u fit-tul. L-approċċ komprensiv tal-UE dwar il-migrazzjoni qed jipproduċi riżultati tajbin minn kull aspett: kooperazzjoni aktar profonda ma' pajjiżi sħab; fruntieri esterni protetti aħjar; u għodod aktar effettivi għall-ġestjoni tal-migrazzjoni fl-UE. Internament, l-Unjoni Ewropea stabbiliet għodod għall-ġestjoni effettiva tal-migrazzjoni. Saru ħafna sforzi fir-riforma tar-regoli tal-UE dwar l-ażil, u ħamsa mis-seba' proposti inizjali tal-Kummissjoni jinsabu lesti għall-adozzjoni. Fir-rigward ta' ġestjoni tal-fruntieri aktar b'saħħitha, riċentement il-Kummissjoni pproponiet li ssaħħaħ ukoll il-Gwardja Ewropea tal-Fruntiera u tal-Kosta. Il-finanzjament tal-UE fl-ambitu tal-Fond għall-Ażil, il-Migrazzjoni u l-Integrazzjoni jgħin lill-Istati Membri” biex isaħħu l-integrazzjoni fis-suq tax-xogħol u l-inklużjoni soċjali. Il-proġetti fl-ambitu tal-Programm tad-Drittijiet, l-Ugwaljanza u ċ-Ċittadinanza qed joħolqu prijoritajiet speċifiċi fil-protezzjoni u l-appoġġ għall-vittmi fost gruppi vulnerabbli, inklużi n-nisa u t-tfal migranti. Bil-proposta għall-baġit tal-UE fit-tul li jmiss, il-Kummissjoni poġġiet il-ġestjoni effiċjenti tal-migrazzjoni bħala waħda mill-ogħla prijoritajiet integrati fl-oqsma varji ta' politika. Fid-dimensjoni esterna tagħha, l-approċċ integrat “mill-bidu sat-tmiem” wassal għal kisbiet kbar mill-UE u l-Istati Membri tagħha. L-operazzjonijiet attivi tal-UE fil-Mediterran kkontribwew biex jiġu salvati aktar minn 690,000 ħajja fuq il-baħar. L-Unjoni Ewropea qiegħda ssaħħaħ aktar il-kooperazzjoni mal-pajjiżi ta' oriġini, ta' tranżitu u ta' destinazzjoni kif ukoll mal-organizzazzjonijiet internazzjonali biex jiġu megħjuna l-migranti u r-refuġjati, biex jiġi żgurat ir-rispett għad-drittijiet tagħhom tal-bniedem, jitjiebu l-kundizzjonijiet tal-għajxien tagħhom kif ukoll il-ġlieda kontra l-kuntrabandisti u t-traffikanti. Fl-istess ħin, qed titkompla l-ħidma biex jiġu żgurati perkorsi legali b'aktar minn 44,000 post ta' risistemazzjoni offruti f'dawn l-aħħar tliet snin u aktar minn 50,000 mistennija sal-ħarifa tal-2019, kif ukoll diskussjonijiet dwar Karta Blu mtejba għal ċittadini ta' pajjiżi terzi b'ħiliet għolja u t-tħejjija ta' proġetti pilota għall-migrazzjoni tal-ħaddiema. Il-kooperazzjoni trilaterali bejn l-Unjoni Afrikana, l-Unjoni Ewropea u n-Nazzjonijiet Uniti għenet lil aktar minn 39,000 ruħ biex jirritornaw volontarjament mil-Libja lejn il-pajjiżi ta' oriġini tagħhom f'dawn l-aħħar snin. L-Inizjattiva Konġunta EU-IOM għall-Protezzjoni u r-Ritorn tal-Migranti sa issa għenet lil aktar minn 55,000 persuna b'appoġġ għal wara l-wasla u r-riintegrazzjoni. Biex jiġu indirizzati l-kawżi ewlenin u jiġu offruti opportunitajiet soċjoekonomiċi fil-pajjiżi ta' oriġini u tranżitu, il-Fond Fiduċjarju tal-UE għall-Afrika mmobilizza iktar minn EUR 4 biljuni għal inizjattivi importanti fuq il-post. Għal aktar informazzjoni Mistoqsijiet u tweġibiet - Il-Patt Globali għall-Migrazzjoni Ġestjoni tal-migrazzjoni: Il-Kummissjoni tappella għat-tmiem tat-tkaxkir tas-saqajn fuq ir-riforma tal-ażil. Skeda Informattiva - Ir-Rotta tal-Mediterran Ċentrali: Skeda Informattiva - Ir-Rotta tal-Mediterran Ċentrali: